  Майя Бывальцева Удмуртиын Йӧскалык печатьлэн нуналэз кылдыны быгатоз. «Удмурт Элькунысь праздник нуналъёс но тодэ ваён дыръёс сярысь» катлэн ӵектоназ тупатонъёсты Кун Кенешлэн тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧриысьтыз депутатъёс 3-тӥ шуркынмонэ эскеризы. Со сярысь улосвыл парламентлэн пресс-службаез ивортӥз. Депутатъёс Йӧскалык печатьлэсь нуналзэ 4-тӥ тулыспалэ пусйыны ӵектӥзы. Со нуналэ 1915-тӥ арын нырысетӥез удмурт кылын газет – «Войнаысь ивор» - печатласькыны кутскиз. Туннэ со «Удмурт дунне» нимын потэ. Озьы ик депутатъёс тодэ ваён дыръёсын лыдметэ ньыль тодмо адямиослэсь нимъёссэс пыртонлы огкылысь дурбасьтӥзы: - удмурт гожъясьлэн, кылбурчилэн, югдытӥсьлэн, берыктӥсьлэн Максим Прокопьев Прокопьевлэн вордскем нуналэз – 29-тӥ толшор; - удмурт крезьгурчилэн, крезьгур удысын удмурт йӧскалык искусстволы инъет кылдытӥсьлэн Геннадий Михайлович Корепанов-Камскийлэн вордскем нуналэз – 18-тӥ гудырикошкон; - ӟуч кавалерист-девицалэн, Россиысь императорлэн армиысьтыз офицерлэн, 1812-тӥ арысь Атыкай оже пыриськем Надежда Андреевна Дуровалэн вордскем нуналэз – 17-тӥ куарусён; - кун ужасьлэн, РСФСР-ысь мерлыко юрттэт сётонъя калык комиссарлэн Иосиф Алексеевич Наговицынлэн вордскем нуналэз – 18-тӥ куарусён. 27-тӥ коньывуонэ Кун Кенешлэн сессияз депутатъёс «Удмурт Элькунысь праздник нуналъёс но тодэ ваён дыръёс сярысь» катлэсь ӵектоссэ нырысетӥ лыдӟемен кутӥзы. Отчы 13 праздник нуналъёс но 14 тодэ ваён дыръёс . Кыкетӥ лыдӟемен катӵектосэз 24-тӥ шуркынмонэ эскерозы.  Тегъёс: Ижкар Удмуртия КунКенеш праздникъёс  